Minn żmien għall-ieħor il-Prim Ministru Joseph Muscat jintalab jagħti intervisti lil għadd ta' ġurnali u rivisti internazzjonali. Waħda mill-aktar intervisti li ġibdet attenzjoni dan l-aħħar kienet dik mal-ġurnal ewlieni Taljan, Il Foglio. Din l-intervista dehret fl-ewwel paġna tal-ħarġa tal-10 ta' Awwissu 2016 ta' dan il-ġurnal influwenti Taljan. It-titlu tal-intervista bit-Taljan kien 'L'isola che non c'e della sinistra'. 'Il-gżira li ma teżistix' hija post ideali fejn jgħix Peter Pan fix-xogħol tal-awtur J. M. Barrie. Bl-Ingliż 'Neverland', bit-Taljan 'L'isola che non c'e'. Illum qed inxandru traduzzjoni bil-Malti ta' din l-intervista. Fl-Ewropa hemm politiku Soċjalista Demokratiku żagħżugħ li jikser xi preġudizzji kulturali tal-univers politiku li hu parti minnu, li bidel drastikament il-kodiċi ġenetiku tal-partit tiegħu, li wassal għal rebħa ta' partit li kien waqaf jirbaħ, u li fi ftit xhur, filwaqt li hu kemm Prim Ministru kif ukoll Mexxej tal-partit tiegħu u billi uża punti ewlenin mill-aġenda ekonomika konservattiva, wera li l-aħjar mod kif pajjiż jista' javvanza, jiżdied ix-xogħol u jiġi miġġieled il-qgħad, ma hux billi żżid in-nefqa tal-Gvern jew toqgħod tittallab mal-Ewropa biex ikollok nofs punt deċimali aktar fid-defiċit, iżda billi tagħmel għażla sempliċi li permezz tagħha l-pajjiż immexxi minn dan iż-żagħżugħ irnexxielu jsir dak bl-inqas rata ta' qgħad fl-Ewropa, u dak b'rata ta' tkabbir ekonomiku fost l-ogħla fl-Ewropa, bl-Irlanda biss ikollha rata ogħla fl-2015. Il-politiku Soċjalista Demokratiku żagħżugħ li kiser xi preġudizzji kulturali tal-univers politiku li hu parti minnu, li ħa xi ideat ekonomiċi tipikament konservattivi, u billi bidel il-politika ta' aktar taxxi u aktar nefqa ma' politika ta' anqas nefqa u anqas taxxi għal kulħadd jismu Joseph Muscat. Huwa twieled fit-22 ta' Jannar 1974, sar il-Mexxej tal-Partit Laburista f'Ġunju 2008, u ilu Prim Ministru ta' Malta minn Marzu 2013. Malta hija pajjiż li għandu, bejn wieħed u ieħor, l-istess popolazzjoni ta' Bologna, u d-daqs ta' Malta ma jista' jitqabbel mal-ebda pajjiż kbir Ewropew, għax huwa l-istess bħal dak ta' Isola d'Elba u Lipari flimkien. Madankollu, fl-istorja ta' Joseph Muscat teżisti tendenza ċara li jġib flimkien it-tentattiv ta' xi partiti Soċjalisti Demokratiċi Ewropej li jwarrbu l-preġudizzji tal-passat u li jaddattaw il-mudelli kulturali tagħhom għal dinja li fiha, skont Muscat, l-uniku triq biex tikber hi billi wieħed jagħmel tiegħu il-prinċipji fundamentali tas-suq miftuħ."M'iniex prużuntuż u ma naħseb li għandi xejn x'ngħallem lil ħadd. Ma vvintajt l-ebda rota. Li għamilna kien li osservajna d-dinja ta' madwarna. Il-mudell użat mix-xellug fl-Ewropa għal ħafna snin ma ħadimx. Jekk irridu li x-xellug jitwemmen u jiggverna fil-pajjiżi differenti rridu nibdew mill-bidu, inwarrbu l-preġudizzji u nirraġunaw mingħajr ma nkunu priġunieri tal-ideoloġiji. Irridu nużaw is-sens komun li llum jgħidilna li ma jagħmilx sens li titkellem dwar ugwaljanza u tqassim ġust tal-ġid jekk ma noħolqux ġid x'jitqassam. Jekk nibqgħu biss bir-retorika, il-kunċett tal-ugwaljanza jkun vojt u li jaħrabilna. L-ewwel trid tkabbar l-ekonomija, imbagħad tista' tqassam il-ġid." Kif jista' jitwettaq dan kollu? "Mod wieħed hemm: tnaqqas it-taxxi u twettaq riformi li jiftħu s-suq." Muscat tana xi eżempji waqt li tkellem magħna b'Taljan perfett li tgħallem "grazzi għal Berlusconi meta s-sinjal tat-televiżjoni tiegħu beda jasal Malta qabel l-istazzjonijiet satellitari"."L-ewwel riforma li għamilna u li ħalliet frott bla preċedent kellha x'taqsam mal-enerġija. Sa ftit snin ilu pajjiżna kellu sistema tal-enerġija tradizzjonali fejn il-Gvern kien jagħmel kollox hu u fejn ħadd ma kien jiġi ttollerat jgħid li dan il-qasam għandu jinfetaħ għall-privat. Illum biddilna s-sistema u tajna konċessjoni għal tul ta' żmien lil konsorzju privat, għamilna s-settur aktar effiċjenti u b'hekk raħħasna l-kontijiet b'25%. It-tieni ħaġa, b'mod kruċjali, naqqasna l-income tax, bl-ogħla rata tonqos minn 32% għal 25%." Imma mhux suppost li s-sinjuri għandhom jibku u jbatu? "Irridu niġġieldu l-faqar mhux il-ġid. Dan għamilnieh bil-fatti mhux bil-kliem. Filwaqt li qtajna l-ogħla rata ta' taxxa, eżentajna mill-income tax lil dawk li jaqilgħu il-paga minima. Bosta kienu qalulna li dan se jkun suwiċidju għax kien se jonqos id-dħul tal-Istat. Minflok ġara bil-maqlub u żidna d-dħul filwaqt li naqqasna t-taxxi. Urejna li l-aħjar mod kif tiġġieled l-evażjoni fiskali huwa billi nuru li l-livell ta' taxxi huwa tali li ma jaqbillkekx ma tħallasx." F'diskors li għamel f'Malta fi tmiem is-sena li għaddiet, il-Gvernatur tal-Bank Ċentrali Ewropew, Mario Draghi, faħħar "ir-riformi strutturali li permezz tagħhom l-ekonomija reġgħet bdiet tikber b'ritmu tajjeb". Draghi rrefera għas-sistemi ġodda użati mill-Gvern ta' Muscat biex inaqqas il-burokrazija u jindirizza d-dewmien fil-kawżi ċivili fil-qrati. Muscat jirrikonoxxi li wieħed mill-punti ta' saħħa ta' pajjiżu huwa proprju l-faċilità li biha wieħed jista' jiftaħ kumpaniji konformi mar-regoli Ewropej iżda b'inqas spejjeż. Jumejn ilu, anke permezz tal-kundizzjonijiet favorevoli tal-liġijiet Maltin, il-Prim Ministru ppreżenta, f'konferenza tal-aħbarijiet, proġett ta' €7.5 miljun ta' Azimut Benetti, kumpanija ewlenija Taljana fil-qasam tas-superyachts. Azimut Benetti rebħu konċessjoni għal 25 sena għal port żgħir fil-Belt Valletta fejn se jkunu jistgħu jidħlu yachts ta' 28 metru. Iċ-Chairman ta' Azimut Benetti, Paolo Vitelli, f'intervista mal-ġurnal La Stampa diġà qal x'inhi d-differenza fl-attitudni bejn is-sistema Taljana u dik Maltija. Huwa qal li biex ikabbar it-tarzna tiegħu f'Livornobuex u jlaħħaq maż-żieda fil-bejgħ dam jistenna 12-il sena, filwaqt li biex jasal fi ftehim dwar yacht marina f'Malta dam inqas minn 24 xahar. Muscat kompla jgħidilna: "Fil-fehma tiegħi, il-globalizzazzjoni hija bħal treadmill: biex ma taqax trid tiġri u tkun imħarreġ biex tiġri; jekk tagħżel li tieqaf, veru ma tħossx aktar għeja u wgigħ, iżda tkun qed tnaqqas, tinqata' lura u ċċaħħad lil pajjiżek milli jkun fl-istess livell mal-kumplament tad-dinja. Għalhekk nemmen li l-aħjar mod biex tiġri fit-tiġrija tal-globalizzazzjoni huwa billi niftħu l-pajjiż tagħna dejjem aktar għas-suq. Biex nagħmlu hekk ma jistax ikollok saqajk imxekkla minn burokrazija żejda. Mhux bilfors kwistjoni ta' liġijiet, iżda kwistjoni ta' attitudni fejn tippremja mhux biss lil min isegwi l-proċeduri, iżda wkoll lil min jieħu d-deċiżjonijiet. Lis-Servizz Pubbliku kemm-il darba għedtilhom li nippreferi li jieħdu żball għax jieħdu deċiżjoni, milli ma jiħdux żbalji għax ma jiħdux deċiżjonijiet." Għal Muscat dan is-suċċess jista' jiġi mhux billi tberbaq il-fondi pubbliċi. "Jien mhux wieħed minn dawk li jgħidu li għandek tintaxxa u tonfoq, u nemmen li huwa proprju għax irrifjutajna li nagħmlu hekk li rnexxielna nnaqqsu d-defiċit u d-dejn. Il-flus insibuhom billi nkabbru l-ekonomija, nagħtu fiduċja, nistimulaw il-konsum, u nattiraw investiment minn barra. Jgħiduli spiss li jien ekonomikament lemini, iżda dejjem nirrispondi bl-istess mod: li jien soċjalment xellugi u ekonomikament lemini. Nemmen li x-xellug modern għandu jagħmel tiegħu s-suq u jirregolah b' mod soċjali. Li wieħed jaħseb li tista' tbiddel pajjiż billi tkun kontra kollox hija illużjoni. Nagħti eżempju. Jien kontra li wieħed joqgħod jissussidja kollox. Nemmen li hemm metodi oħra ta' welfare soċjali fejn tipproteġi lin-nies filwaqt li tħeġġiġhom jaħdmu. F'Malta daħħalna l-ħarsien tat-tfal b'xejn għal min jaħdem; tiswa l-flus, iżda ħadna r-riżultati permezz ta' aktar xogħol, aktar produzzjoni u aktar konsum. Qed nagħtu tax credits lin-nisa li jidħlu jaħdmu; tiswa l-flus iżda, mill-ġdid, ħadna r-riżultati. Indunajna wkoll li kien hemm min għandu l-benefiċċji soċjali u li kien jara li jaqbillux joħroġ jaħdem. Biex insolvu din il-problema u nkabbru aktar l-ekonomija għamilna esperiment fejn għedna li persuna tista' żżomm parti mill-benefiċċji soċjali jekk tibda taħdem u, ovvjament, tikkontribwixxi għall-pajjiż. B'dan il-mod erġajna kabbarna l-ekonomija u daħħalna aktar flus. B'kollox, mill-2013 sal-lum, il-persuni li jgħixu biss minn benefiċċji soċjali naqsu b'40%, filwaqt li l-middle class żdiedu b'14%, megħjuna minn ekonomija li qed taħdem." "Fil-bqija tal-Ewropa," ikkonkluda l-Prim Ministru Malti, "hemm ħafna mudelli Soċjalisti Demokratiċi li huma minn ta' quddiem nett fuq drittijiet ċivili u drittijiet soċjali, iżda għad hemm minna li għadhom jaħsbu li politika tas-sens komun hija politika konservattiva sempliċiment għax fil-passat kienu kontra dawn l-ideat. Qed nitkellem dwar politika ekonomika iżda wkoll dwar il-politika tas-sigurtà. M'iniex sorpriż li madwar l-Ewropa hemm ħafna postijiet li kienu fortizzi tax-xellug u li issa qed jivvutaw għal-lemin estrem. Dan se jkun trend inevitabbli fil-futur jekk ikun hemm min jibqa' jgerrex il-votanti billi jgħid li ma jistax ikun hemm l-ebda tip ta' kontrolli fuq l-immigrazzjoni. Bħala prinċipju, huwa tajjeb li nilqgħu lill-barranin, iżda mhux biżżejjed li tgħid li ma tridx ħitan jekk ma turix li tifhem il-problema u l-inkwiet tan-nies. Wieħed jifhem li l-immigrazzjoni hija fenomenu inevitabbli iżda li dan il-fenomenu ma jistax jiġi aċċettat bla kontrolli ta' xejn. Hemm bżonn limiti u aktar kontrolli. Iva, m'għandux ikun hemm ħitan, iżda l-fruntieri hemm jibqgħu. Irridu nkunu pragmatiċi u nifhmu li dak li qed jeqred lix-xellug fl-Ewropa mhux it-threadmill tal-globalizzazzjoni, iżda l-ipokresija tas-suppost korrettezza politika."